TRADUCERE

Acord

între Uniunea Europeană și Republica Croația cu privire la participarea Republicii Croația la misiunea Uniunii Europene de sprijinire a supremației legii în Kosovo, EULEX KOSOVO

UNIUNEA EUROPEANĂ (UE),

pe de o parte, și

REPUBLICA CROAȚIA,

pe de altă parte,

denumite în continuare "părțile",

LUÂND ÎN CONSIDERARE:

adoptarea de către Consiliul Uniunii Europene a Acțiunii comune 2008/124/PESC din 4 februarie 2008 privind misiunea Uniunii Europene de sprijinire a supremației legii în Kosovo, EULEX KOSOVO [1],

invitația adresată Republicii Croația de a participa la misiunea Uniunii Europene de sprijinire a supremației legii în Kosovo, EULEX KOSOVO (denumită în continuare "EULEX KOSOVO"),

decizia din 7 februarie 2008 a Comitetului Politic și de Securitate de confirmare a invitației adresate Republicii Croația de a participa la EULEX KOSOVO pe baza scutirii de costuri comune,

finalizarea cu succes a procesului de constituire a forțelor și recomandarea comandantului operației civile a UE și a Comitetului pentru aspectele civile ale gestionării crizelor de a aproba participarea Republicii Croația la EULEX KOSOVO,

decizia Republicii Croația din 2 iulie 2008 de a participa la EULEX KOSOVO,

decizia din 4 iulie 2008 a Comitetului Politic și de Securitate privind acceptarea contribuției Republicii Croația la EULEX KOSOVO,

CONVIN DUPĂ CUM URMEAZĂ:

Articolul 1

Participarea la operație

(1) Republica Croația se asociază la Acțiunea comună 2008/124/PESC din 4 februarie 2008 privind misiunea Uniunii Europene de sprijinire a supremației legii în Kosovo, EULEX KOSOVO, și la orice acțiune comună sau decizie prin care Consiliul Uniunii Europene hotărăște să prelungească EULEX KOSOVO, în conformitate cu dispozițiile prezentului acord și cu alte modalități de aplicare necesare.

(2) Contribuția Republicii Croația la EULEX KOSOVO nu aduce atingere autonomiei decizionale a Uniunii Europene.

(3) Republica Croația se asigură că personalul său care participă la EULEX KOSOVO își desfășoară misiunea în conformitate cu:

- Acțiunea comună 2008/124/PESC și cu posibilele modificări ulterioare ale acesteia;

- planul operației;

- măsurile de punere în aplicare.

(4) Personalul detașat de Republica Croația pe lângă EULEX KOSOVO își îndeplinește atribuțiile și acționează numai luând în considerare interesul EULEX KOSOVO.

(5) Republica Croația îl informează în timp util pe comandantul operației civile și pe șeful misiunii EULEX KOSOVO (denumit în continuare "șeful misiunii") cu privire la orice modificare adusă contribuției sale la EULEX KOSOVO.

(6) Membrii personalului detașat pe lângă EULEX KOSOVO sunt supuși unui examen medical, sunt vaccinați și primesc certificate medicale, care să ateste faptul că sunt apți pentru serviciu, emise de o autoritate competentă din Republica Croația. Membrii personalului detașat în cadrul EULEX KOSOVO prezintă o copie a acestui certificat.

Articolul 2

Statutul personalului

(1) Statutul personalului pus la dispoziția EULEX KOSOVO de Republica Croația este reglementat de dispozițiile privind statutul misiunii, în conformitate cu dispozițiile articolului 10 alineatul (1) din Acțiunea comună 2008/124/PESC.

(2) Fără a aduce atingere dispozițiilor privind statutul misiunii menționat la alineatul (1) al prezentului articol, Republica Croația își exercită jurisdicția asupra personalului propriu care participă la EULEX KOSOVO.

(3) Republica Croația răspunde de soluționarea oricăror plângeri formulate de membrii personalului său din cadrul EULEX KOSOVO sau împotriva acestora. Republica Croația răspunde de introducerea oricărei acțiuni, în special juridiciare sau disciplinare, împotriva oricăruia dintre membrii personalului său, în conformitate cu legislația și reglementările sale.

(4) Republica Croația se angajează să prezinte o declarație cu privire la renunțarea la pretenții împotriva oricărui stat participant la EULEX KOSOVO și să o depună la semnarea prezentului acord. Un model de astfel de declarație se anexează la prezentul acord.

(5) Statele membre ale Uniunii Europene se angajează să prezinte o declarație cu privire la renunțarea la pretenții, în ceea ce privește participarea Republicii Croația la EULEX KOSOVO, și să o depună la semnarea prezentului acord. Un model de astfel de declarație se anexează la prezentul acord.

Articolul 3

Informații clasificate

(1) Republica Croația ia măsuri adecvate pentru asigurarea protecției informațiilor clasificate ale UE, în conformitate cu normele de securitate ale Consiliului Uniunii Europene, cuprinse în Decizia 2001/264/CE a Consiliului [2], precum și cu orientările ulterioare elaborate de autoritățile competente, inclusiv de șeful misiunii.

(2) Dispozițiile acordului încheiat între Uniunea Europeană și Republica Croația privind procedurile de securitate pentru schimbul de informații clasificate semnat la data de 10 aprilie 2006 [3] se aplică în contextul EULEX KOSOVO.

Articolul 4

Lanțul de comandă

(1) Toți membrii personalului care participă la EULEX KOSOVO rămân în totalitate în subordinea autorităților lor naționale.

(2) Autoritățile naționale transferă controlul operațional comandantului operației civile, care exercită comanda și controlul la nivel strategic.

(3) Șeful misiunii își asumă răspunderea și exercită comanda și controlul asupra EULEX KOSOVO la nivelul teatrului de operațiuni.

(4) Șeful misiunii exercită comanda și controlul asupra personalului, a echipelor și a unităților din statele participante, astfel cum i-au fost încredințate de către comandantul operației civile, și deține responsabilitatea administrativă și logistică inclusiv asupra bunurilor, a resurselor și a informațiilor puse la dispoziția EULEX KOSOVO.

(5) Republica Croația are aceleași drepturi și obligații în ceea ce privește gestionarea curentă a operației ca și statele membre ale Uniunii Europene participante la operație, în conformitate cu instrumentele juridice menționate la articolul 1 alineatul (1).

(6) Șeful misiunii răspunde de controlul disciplinar asupra personalului EULEX KOSOVO. După caz, eventualele acțiuni disciplinare sunt inițiate de autoritatea națională în cauză.

(7) Un comandant de contingent național (denumit în continuare "CCN") este desemnat de către Republica Croația să reprezinte contingentul său național în cadrul EULEX KOSOVO. CCN raportează șefului misiunii cu privire la chestiunile naționale și este responsabil de disciplina cotidiană a contingentului.

(8) Decizia de a încheia operația este luată de Uniunea Europeană după consultarea Republicii Croația, cu condiția ca Republica Croația să participe încă la desfășurarea EULEX KOSOVO la data încheierii operației.

Articolul 5

Aspectele financiare

(1) Republica Croația își asumă toate costurile legate de participarea sa la operație, cu excepția celor care fac obiectul unei finanțări comune, astfel cum se prevede în bugetul operațional al operației.

(2) În caz de deces, vătămare, pierdere sau daună cauzată populației locale sau persoanelor juridice de unde se desfășoară operația, Republica Croația plătește despăgubiri, în cazul în care răspunderea sa a fost stabilită, în condițiile prevăzute de dispozițiile privind statutul misiunii, astfel cum se menționează la articolul 2 alineatul (1).

Articolul 6

Convenții privind punerea în aplicare a prezentului acord

Secretarul General al Consiliului Uniunii Europene/Înaltul Reprezentant pentru politica externă și de securitate comună și autoritățile competente din Republica Croația încheie orice convenții de natură tehnică și administrativă necesare în vederea punerii în aplicare a prezentului acord.

Articolul 7

Nerespectarea obligațiilor

În cazul în care oricare dintre părți nu își respectă obligațiile stabilite în prezentul acord, cealaltă parte are dreptul de a denunța prezentul acord printr-o notificare scrisă transmisă cu o lună înainte pe cale diplomatică.

Articolul 8

Soluționarea diferendelor

Diferendele privind interpretarea sau aplicarea prezentului acord se soluționează între părți pe cale diplomatică.

Articolul 9

Intrarea în vigoare

(1) Prezentul acord intră în vigoare în prima zi a lunii următoare datei la care părțile și-au notificat reciproc, pe cale diplomatică, încheierea procedurilor interne necesare în acest scop.

(2) Prezentul acord se aplică cu titlu provizoriu de la data semnării.

(3) Prezentul acord rămâne în vigoare pe durata participării Republicii Croația la operație.

Încheiat la Bruxelles, la data de 24 noiembrie 2008 în două exemplare originale în limba engleză.

Pentru Uniunea Europeană

Pentru Republica Croația

[1] JO L 42, 16.2.2008, p. 92.

[2] JO L 101, 11.4.2001, p. 1.

[3] JO L 116, 29.4.2006, p. 73.

--------------------------------------------------

ANEXĂ

DECLARAȚII

menționate la articolul 2 alineatele (4) și (5)

Declarația statelor membre ale UE

"Statele membre ale UE care aplică Acțiunea comună 2008/124/PESC a UE din 4 februarie 2008 privind misiunea Uniunii Europene de sprijinire a supremației legii în Kosovo, EULEX KOSOVO, se vor strădui, în măsura în care dreptul lor intern le permite acest lucru, să renunțe, pe cât posibil, la introducerea de plângeri împotriva Republicii Croația pentru vătămări sau decese ale membrilor personalului lor sau pentru deteriorarea sau pierderea oricăror bunuri aflate în proprietatea lor și utilizate de către EULEX KOSOVO, în cazul în care vătămările, decesele, deteriorările sau pierderile:

- au fost cauzate de membri ai personalului din Republica Croația în îndeplinirea sarcinilor lor de serviciu legate de EULEX KOSOVO, cu excepția cazurilor de neglijență gravă sau a abaterilor săvârșite cu intenție;

sau

- au rezultat din utilizarea oricăror bunuri aflate în proprietatea Republicii Croația, cu condiția ca respectivele bunuri să fi fost utilizate în legătură cu operația și cu excepția cazurilor de neglijență gravă sau de abateri săvârșite cu intenție de către personalul EULEX KOSOVO din Republica Croația care utilizează respectivele bunuri."

Declarația Republicii Croația

"În calitate de participant la misiunea Uniunii Europene de sprijinire a supremației legii în Kosovo, EULEX KOSOVO, instituită prin Acțiunea comună 2008/124/PESC a UE din 4 februarie 2008, Republica Croația se va strădui, în măsura în care dreptul său intern îi permite acest lucru, să renunțe, pe cât posibil, la introducerea de plângeri împotriva oricărui alt stat participant la EULEX KOSOVO pentru vătămări sau decese ale membrilor personalului lor sau pentru deteriorări sau pierderi ale unor bunuri aflate în proprietatea sa și utilizate de către EULEX KOSOVO, în cazul în care vătămările, decesele, deteriorările sau pierderile:

- au fost cauzate de membri ai personalului în îndeplinirea sarcinilor lor de serviciu legate de EULEX KOSOVO, cu excepția cazurilor de neglijență gravă sau a abaterilor săvârșite cu intenție;

sau

- au rezultat din utilizarea oricăror bunuri aflate în proprietatea statelor participante la EULEX KOSOVO, cu condiția ca respectivele bunuri să fi fost utilizate în legătură cu operația și cu excepția cazurilor de neglijență gravă sau a abaterilor săvârșite cu intenție de personalul EULEX KOSOVO care utilizează respectivele bunuri."

--------------------------------------------------